
Felső szemhéj duzzanatok differenciáldiagnosztikája

Bevezetés:
A felső szemhéj duzzanata számos szisztémás és szemészeti betegség tünete lehet, amelyek
diagnosztikai kihívást jelenthetnek. Az ödéma hátterében álló okok között szerepelhetnek
gyulladásos, fertőzéses, daganatos és egyéb szisztémás betegségek. Ezen állapotok helyes
diagnózisa elengedhetetlen a megfelelő kezelés megkezdéséhez és a szövődmények
megelőzéséhez. A tanulmány célja a felső szemhéj ödémájával jelentkező betegek eseteinek
összegzése, az etiológia és a diagnosztikai algoritmusok bemutatása.
Módszerek:
Retrospektív vizsgálatot végeztünk 36 olyan beteg esetében, akik felső szemhéj ödémával
jelentkeztek a Pécsi Tudományegyetem Szemészeti Klinikáján 2019 és 2024 között. Az endokrin
orbitopátiával vagy lokális duzzanattal (pl. hordeolum, chalazion) rendelkező betegeket kizártuk
a vizsgálatból. Az esetek értékelése során a klinikai vizsgálatok mellett CT, MRI és szövettani
vizsgálatokra került sor.

Eredmények:
Az esetek közül 16 férfi és 20 nő volt, az átlagéletkor 54,7 ± 19,88 év. A leggyakoribb diagnózisok
között szerepeltek orbitális térfoglalások, köztük lymphoma(5), meningeoma(2), pseudotumor(6),
valamint fertőzéses eredetű orbitális tályogok(3) illetve IgG4- asszociált betegség(4). Ritka esetek
is előfordultak, mint az angiolymphoid hyperplasia, Tolosa-Hunt szindróma és eosinophil
granuloma. További diagnózisok között szerepelt prosztata carcinoma metasztázis, sebaceus
carcinoma, pilomatrixoma, akut myeloid leukémia, iridocyclitis, orbita apex szindróma,
mucocele, orbitális neurofibroma, leiomyosarcoma, carotidocavernosus fistula, dacryops,
rupturált dermoid, necrotizáló fascitis illetve könnymirigy daganat.
Következtetés:
A diffúz felső szemhéj duzzanatok hátterében számos lokális és szisztémás betegség állhat. A
felső szemhéj ödémájának diagnosztikája összetett feladat, amelyben a klinikai vizsgálatok,
képalkotó módszerek és szövettani elemzések együttes alkalmazása szükséges a pontos diagnózis
felállításához.



